III.
(Návrh)
NARIADENIE VLÁDY
Slovenskej republiky
z .................. 2002,
ktorým sa mení a dopĺňa nariadenie vlády Slovenskej republiky č. 393/1999 Z. z., ktorým sa ustanovujú podrobnosti o technických požiadavkách na spotrebiče plynných palív
Vláda Slovenskej republiky podľa § 9 ods. 3 a § 12 ods. 8 zákona č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení zákona č. 436/2001 Z. z. (ďalej len „zákon“) a podľa § 2 ods. 1 písm. h) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky nariaďuje:
Čl. I
1.	V úvodnej vete sa nahrádzajú slová „§ 12 ods. 5“ slovami „§ 12 ods. 8“ a slová „(ďalej len zákon)“ slovami „v znení zákona č. 436/2001 Z. z. (ďalej len „zákon“) a podľa § 2 ods. 1 písm. h) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky“.
2.	V § 1 sa vkladá nový odsek 1, ktorý vrátane nadpisu znie: „(1) Týmto nariadením sa transponuje do právneho systému Slovenskej republiky príslušná smernica Európskych spoločenstiev.1)“.
Poznámka pod čiarou k odkazu 1): „1) Smernica Rady č. 90/396/EHS z 29. júna 1990 v znení smernice č. 93/68/EHS o vzájomnom prispôsobovaní právnych predpisov členských štátov platných pre plynové spotrebiče.“.
Doterajšie odseky 1 až 3 sa označujú ako odseky 2 až 4.
3.	V § 1 ods. 4 písm. c) sa na úvod dopĺňa slovo „zároveň“.
4.	V § 2 odsek 2 znie:
„(2) Ak sú technické požiadavky na spotrebiče a vybavenie konkretizované harmonizovanými slovenskými technickými normami alebo slovenskými technickými normami vhodnými na posudzovanie zhody podľa § 5 ods. 6 zákona a vlastnosti spotrebičov a vybavenia sú s nimi v súlade, považujú sa technické požiadavky podľa odseku 1 za splnené.“.
5.	V § 3 ods. 1 až 3 sa nahrádza slovo „dovozca“ slovom „splnomocnenec“.
6.	V § 3 ods. 3 sa nahrádza slovo „technickú“ slovom „príslušnú“.
7.	V § 3 ods. 4 sa nahrádza slovo „technickej“ slovom „konštrukčnej“.
8.	V § 3 sa vkladá nový odsek 5, ktorý znie: „(5) Výrobca alebo jeho splnomocnenec zabezpečí preklad do štátneho jazyka nevyhnutnej časti dokumentácie, ktorú na základe odôvodnenej žiadosti požaduje orgán dohľadu podľa § 13 ods. 3 zákona. Orgán dohľadu musí v žiadosti rešpektovať požiadavku primeranosti rozsahu požadovanej dokumentácie vo vzťahu k riziku, ktoré určený výrobok predstavuje.“.
9.	V § 4 sa v úvodnej vete vypúšťajú slová „sa vypracúva v štátnom jazyku a“.
10.	V § 4 písm. a) sa nahrádza slovo „dovozcovi“ slovom „splnomocnencovi“.
11.	V § 4 písm. h) sa nahrádza slovo „dovozcu“ slovom „splnomocnenca“.
12.	§ 4 sa dopĺňa písmenom i), ktoré znie:
„i) na výrobky vyrobené mimo štátov, s ktorými má Slovenská republika uzatvorenú medzinárodnú zmluvu tiež identifikačné údaje dovozcu.“.
13.	Za § 4 sa vkladá § 4a, ktorý znie“
„(1) Na výrobky s pôvodom výroby v Slovenskej republike, v štátoch Európskych spoločenstiev a ak tak ustanovuje medzinárodná zmluva, ktorou je Slovenská republika viazaná sa pod pojmom vyhlásenie o zhode rozumie ES vyhlásenie o zhode, skúška typu ES skúška typu, overovanie zhody ES overovanie zhody, inšpekcia zavedeného systému kvality, ES inšpekcia zavedeného systému kvality. Na tieto výrobky sa umiestňuje označenie CE podľa § 21 zákona (príloha č. 4).
(2) Na ostatné výrobky sa podľa použitého postupu posudzovania zhody vydáva vyhlásenie o zhode, vykonáva skúška typu, overovanie zhody a inšpekcia systémov kvality, na týchto úkonoch sa môže podieľať aj autorizovaná osoba podľa prílohy č. 5. Na tieto výrobky sa umiestňuje značka CSK podľa § 17 ods. 3 zákona.“.
14.	V prílohe č. 1 bod 1.1 sa vypúšťajú slová „ani životné prostredie“.
15.	V prílohe č. 1 bod 1.3 sa nahrádza slovo „vykonané“ slovom „vyhotovené“ a dopĺňajú sa za slovo „výrobcu“ slová „na inštaláciu“.
16.	V prílohe č. 1 bod 3.7 Potraviny, pitná a úžitková voda znie: „Materiály a súčasti používané na výrobu spotrebiča bez ohľadu na právne predpisy, ktoré sa na ne vzťahujú, ktoré prichádzajú do styku s potravinami, pitnou alebo úžitkovou vodou, nesmú nepriaznivo ovplyvňovať ich kvalitu.“.
17.	V prílohe č. 2 body 1.2, 1.5, 2.1, 2.2, 3.1, 3.3.1, 4.1, 4.3.1, 5.1, 5.2 a 6.1 sa nahrádza slovo „dovozca“ slovom „splnomocnenec“.
18.	V prílohe č. 2 bod 1.3.1 sa vypúšťa slovo „technickú“.
19.	V prílohe č. 2 sa vkladajú za bod 1.5 body 1.6 a 1.7, ktoré znejú:
„1.6 Autorizovaná osoba bezodkladne informuje iné autorizované osoby o vydaných certifikátoch typu. Tieto sú oprávnené dostať rovnopis certifikátu typu alebo jeho doplnky. Rovnako sú, na základne odôvodnenej žiadosti, oprávnené dostať kópiu prílohy k certifikátu a protokoly o vykonaných skúškach.
1.7 Ak autorizovaná osoba odmietne vydať alebo odoberie certifikát typu, musí informovať úrad a tiež iné autorizované osoby s príslušným odôvodnením.“.
20.	V prílohe č. 2 bod 2.1 druhá veta znie „Výrobca alebo jeho splnomocnenec vypracuje a uchováva písomné vyhlásenie o zhode na výrobky vyrobené mimo štátov, s ktorými má Slovenská republika medzinárodnú zmluvu.“.
21.	Príloha č. 3 vrátane nadpisu znie:
„Príloha č. 3
k nariadeniu vlády č. 393/1999 Z. z.
Obsah konštrukčnej dokumentácie
1.	Konštrukčná dokumentácia obsahuje
a)	všeobecný opis spotrebiča alebo vybavenia,
b)	konštrukčné a výrobné výkresy, schémy komponentov, konštrukčných skupín, schémy zapojení atď.,
c)	opisy a vysvetlenia nevyhnutné pre pochopenie týchto podkladov, vrátane funkcie spotrebičov alebo vybavení,
d)	zoznam technických predpisov a slovenských technických noriem použitých úplne alebo čiastočne a opisy riešení, ktoré boli prijaté na splnenie technických požiadaviek tam, kde neboli použité harmonizované slovenské technické normy alebo kde takéto normy neexistujú alebo nekonkretizujú všetky technické požiadavky, ktoré sa na spotrebič alebo vybavenie vzťahujú,
e)	protokoly o skúškach,
f)	návody na inštaláciu a použitie.
2.	Ak je to potrebné, dokumentácia obsahuje tiež:
a)	vyhlásenie o zhode vzťahujúce sa na vybavenie zabudované do spotrebiča, ak bolo vydané,
b)	správy a oznámenia autorizovanej osoby vzťahujúce sa na spotrebič alebo vybavenie, ak boli vydané,
c)	iný dokument, ktorý umožní autorizovanej osobe zlepšiť posudzovanie.
22.	Prílohy č. 4 až 6 vrátane nadpisu znejú:
Príloha č. 4
k nariadeniu vlády č. 393/1999 Z. z.
Značka zhody - označenie CE
Označenie CE sa skladá z písmen „CE“, podľa § 21 zákona
Ak je označenie zmenšené alebo zväčšené, mierka rozmerov zostáva zachovaná.
Jednotlivé prvky označenia CE majú približne rovnaký vertikálny rozmer, ktorý je najmenej 5 mm.
Na výrobku lebo na štítku s údajmi musí byť označenie CE spolu s nasledovnými nápismi:
a)	názov výrobcu alebo jeho identifikačná značka,
b)	obchodný názov výrobku,
c)	typ elektrického napájania, ak je použité,
d)	kategória výrobku,
e)	posledné dvojčíslo roku, v ktorom bolo označenie CE umiestnené.
Informácie potrebné na inštaláciu sa môžu doplniť v závislosti od povahy zariadenia.

Príloha č. 5
k nariadeniu vlády č. 393/1999 Z. z.
Minimálne požiadavky na autorizované osoby
Autorizovaná osoba podľa § 11 zákona určená autorizujúcim orgánom spĺňa nasledujúce minimálne požiadavky:
1.	disponuje dostatkom zamestnancov, nevyhnutnými prostriedkami a technickým vybavením,
2.	je technicky spôsobilá a má stálych zamestnancov s požadovanou odbornosťou,
3.	je nezávislá pri vykonávaní skúšok, príprave protokolov, vydávaní certifikátov a vykonávaní overovacej činnosti požadovanej týmto nariadením, zamestnancov a technických zamestnancov vo vzťahu ku všetkým kruhom, skupinám alebo osobám majúcich priamy alebo nepriamy záujem na príslušnom výrobku,
4.	zamestnanci dodržiavajú obchodné tajomstvo,
5.	má poistenie zodpovednosti za škodu spôsobenú zamestnancami, ak tato zodpovednosť nie je pokrytá štátom v rámci legislatívy.
Plnenie požiadaviek v bodoch 1 a 2 pravidelne kontroluje autorizujúci orgán.
Príloha č. 6
k nariadeniu vlády č. 393/1999 Z. z.
Označenie vykonávaného právneho aktu Európskych spoločenstiev a Európskej únie
Týmto nariadením sa transponujú nasledovné smernice:
1.	Smernica Rady č. 90/396/EHS z 29. júna 1990 v znení smernice č. 93/68/EHS o vzájomnom prispôsobovaní právnych predpisov členských štátov platných pre plynové spotrebiče.
2.	Preklad týchto smerníc je na Centrálnej prekladateľskej jednotke sekcie Inštitútu pre aproximáciu práva.“.
Čl. II
Toto nariadenie nadobúda účinnosť 1. apríla 2002.